Kaapstad tot Nairobi 2007: 07/11/07
Dag 20, Woensdag 11 Julie, Nairobi tot Dar Es Salaam
Ons staan vanoggend 05:00 op en ry net voor 06:00 uit Nairobi. Die verkeer was al redelik besig maar dit vloei darem. Dit was darem nie stop-ry soos in Kaapstad nie.
So dertig km uit Nairobi op die Mombasa pad draai die pad regs af in die rigting van Tanzanië en Arusha. Die laaste deel van die pad in Kenia was weer sleg en ons ry maar stadig. Dit was vanoggend weer betrokke, natuurlik die dag wat ons weer verby Kilimandjaro moes ry. Langs pad sien ons weer 'n paar Masai veewagters met hulle tradisionele drag .
Masai veewagter in Kenia
By die Kenia / Tanzanië grenspos gaan ons redelik vinnig deur. Ons betaal US$25 per voertuig vir pad- belasting en permitte. Ons vra ook hoe ver ons moes ry om Kilimandjaro te kon sien. Een man vertel vir ons dat so 35km op die Arusha pad moes ry en dan aan die linkerkant behoort ons Kilimandjaro te sien. Die geluk was weer nie aan ons kant nie. Ons sal maar weer 'n toer moet onderneem, net soos verskeie ander toeriste, om Kilimandjaro te kan sien.
Ons stop nou in Arusha en gooi weer diesel in. Ons was van voorneme om maar tot by Dar Es Salaam te probeer ry. Ons sou seker laat daar aankom maar liewer dit as om twee dae lank op die pad te wees. By die Pangani kampplek se afdraai stop ons en eet 'n middagete langs die pad. Ons gebruik ook die geleentheid om 'n bietjie bene te rek, omdat ons nou al ver gery het. Ons plan was om die Bagamoyo grondpad na Dar Es Salaam te ry, as ons nie te laat by die afdraai kom nie. Ons ry redelik goed sonder baie verkeer, en daar was vandag nie so baie van die busse op die pad nie.
Teen skemer kom ons by die Bagamoyo afdraai en besluit dat ons maar as daar tyd is die volgende dag soontoe sou ry. Dit was nog 120km grondpad tot in Dar Es Salaam as ons via Bagamoyo moes ry. Ons het nie op een van die twee GPS'e die roete na Dar Es Salaam vanaf die dorp Chalinze gehad nie. Ons stop net buite Chalinze by 'n garage waar ek eers die nuwe kaart- inligting op beide GPS'e gelaai het. Dit was nou alreeds baie donker. Ons ry verder in die rigting van Dar Es Salaam, maar teen 'n stadige spoed. Ek het probeer om so kort as moontlik agter 'n ander voertuig te ry, net om darem die pad makliker te kon volg. Die Landy se voorruit was baie vuil van al die goggas wat ons die dag al gekry het.
Ons kom so teen 21:00 in Dar Es Salaam aan. Daar was nie baie verkeer nie, maar groot dele van die stad het nie krag gehad nie. Die straatligte het nie gebrand nie en het die ry en soek van paaie baie moeilik gemaak. Ek moes iewers 'n fout begaan het toe ek die nuwe kaarte opgelaai het. Ek kon net nie die pad binne in Dar Es Salaam vind wat na ons kampplek by Kipepeo Beach moes loop nie. Nadat Yvette die laptop met die groot kaart op haar skoot vasgehou het, en ons 'n paar paaie verkeerd gery het, vind ons darem die regte pad. Die grondpad was 'n ompad vir een van die paaie wat in die proses was om herbou te word. Ons hoop toe maar net dat dit die regte pad is, dit het darem in die regte rigting geloop.
Ons kom toe by die Kipepeo Beach se afdraai aan maar dit het nie meer bestaan nie. Nadat ons 'n paar keer daar rondgery het, kom daar toe gelukkig twee manne aan wat vir ons die pad kon wys tot by Kipepeo Beach. By die kampplek was daar al 'n paar tente opgeslaan, en twee Overland vragmotors. Gelukkig was daar vir ons nog slaapplek. Dit was toe alreeds 22:30 en ons wou nie graag nog verder gaan soek na slaapplek nie.
Nadat ons kamp opgeslaan het maak die vrouens vir ons 'n vinnige aandete en gaan slaap ons maar redelik moeg. Ons kon die branders van die see redelik naby ons hoor breek.